La Falla Mariano Benlliure continua donant visibilitat a la diversitat funcional també amb els seus ninots
2025-07-24

El compromís amb la solidaritat de la Falla Mariano Benlliure- Séquia de Tormos de Burjassot continua creixent i la comissió continua treballant en la seua obstinació per trencar barreres i per continuar oferint visibilitat a la diversitat funcional. Tots aquells i aquelles que desitgen contrastar aquesta afirmació poden passar a visitar l’Exposició del Ninot de València que, des del passat 1 de febrer, es pot contemplar a la Ciutat de les Arts i les Ciències. Allí, entre els més de set-cents ninots presentats a concurs, trobaran el ninot infantil de la Falla de l’Empalme, un jove i somrient esportista en cadira de rodes, amb l’equipament oficial de l’ADERES Burjassot.

El dia de la inauguració de l’exposició, els màxims representants de la comissió burjassotera, la Fallera Major, Alba Tischler; el President, Sergio Verdejo; la Fallera Major Infantil, Leila Jiménez i el President Infantil, Álvaro Chico, presentaven amb orgull aquest ninot que no és sinó un pas més dins del seu projecte solidari 2019-2020. Un projecte que, en aquesta edició, a més de continuar col·laborant amb AVAPACE (Associació Valenciana d’Ajuda a la Paràlisi Cerebral), han obert també a la col·laboració amb l’entitat local ADERES (Associació Esportiva, Rehabilitadora i Social de Burjassot).

Jorge Domínguez i Rubén Rich, delegats de Monument de la comissió, expliquen que “després d’haver dedicat el monument de 2019, íntegrament, a AVAPACE, així com les dos Sant Silvestre celebrades fins al moment, enguany també hem volgut que el nostre projecte solidari anual, ADEMA+ fent *equip, es materialitzara en dues xicotetes escenes, però significatives, en els dos monuments. El projecte ADEMA+ sorgeix d’un joc de paraules que inclou ADERES, Empalme i AVAPACE, de manera que les tres entitats estem representades en els nostres ninots. En el cas del ninot infantil, hem volgut acaronar-lo molt i aportar-li una dosi extra de visibilitat a la causa, presentant-ho a l’Exposició del Ninot de València”.” Tots dos insisteixen, no obstant això, que “això és només un pas més. El nostre projecte solidari ADEMA+ s’ha estés al llarg de tot l’exercici i és d’esmentar, la gran faena que per segon any s’ha fet des de la delegació de solidaritat, a càrrec de Mª José Blanco Ballester, amb la II Sant Silvestre, amb una recaptació per a AVAPACE de 2.175 euros”.

Amb el treball dels artistes Miquel March amb el ninot infantil i de Sergio Lis, amb l’escena del monument gran, els fallers i falleres de l’emblemàtica falla de l’Empalme de Burjassot han aconseguit integrar, també en la part més artística de la festa fallera, valors com la inclusió, la riquesa de la diversitat, la superació, la promoció de l’esport i la ruptura de barreres.